The Amazing Spider-Man (ταινία)

The Amazing Spider-Man είναι αμερικανική περιπέτεια παραγωγής 2012, βασισμένη στον ομώνυμο ήρωα των κόμικς της Marvel. Τη σκηνοθεσία ανέλαβε ο Μαρκ Γουέμπ, το σενάριο έγραψαν οι Τζέιμς Βάντερμπιλτ, Άλβιν Σάρτζεντ, Στιβ Κλόουβς ενώ τους πρωταγωνιστικούς ρόλους πλαισιώνει ένα ολοκαίνουριο καστ, συμπεριλαμβανομένων των Άντριου Γκάρφιλντ στο ρόλο του Πίτερ Πάρκερ, Έμμα Στόουν στο ρόλο της Γκουέν Στέισι και Ρις Ίφανς στο ρόλο του Δόκτωρ Κερτ Κόνορς. Η ταινία ακολουθεί τον Πίτερ Πάρκερ, ο οποίος αναπτύσσει τις ικανότητές του στο λύκειο.

Αρχικά είχε προγραμματιστεί το Spider-Man 4 να προχωρήσει προς παραγωγή το 2011, ωστόσο το 2010, η ταινία ακυρώθηκε μετά την αποχώρηση του Σαμ Ράιμι από το πρότζεκτ. Η Sony ανακοίνωσε ότι η τέταρτη ταινία δεν θα αποτελεί συνέχεια της τριλογίας του Ράιμι αλλά ένα αυτόνομο κεφάλαιο στη σειρά ταινιών που θα ακολουθεί την ιστορία από την αρχή. 

Η ταινία κυκλοφόρησε στους κινηματογράφους σε μορφή 3D στις 3 Ιουλίου 2012 στις Ηνωμένες Πολιτείες και στις 12 Ιουλίου 2012 στην Ελλάδα. Απέσπασε κυρίως θετικές κριτικές και ήταν μια εισπρακτική επιτυχία. Το 2014 κυκλοφόρησε και η συνέχεια της ταινίας αυτής με τίτλο The Amazing Spider-Man 2. Ο Γκάρφιλντ και ο Ίφανς επανέλαβαν τους ρόλους τους στην ταινία του MCU Spider-Man: No Way Home μέσω του πολυσύμπαντος.

Σύνοψη
Ο Πίτερ Πάρκερ είναι ένα φαινομενικά συνηθισμένο αγόρι της γενιάς του. Παρ' όλα αυτά μεγαλώνει με τον θείο του και την θεία του, αφού οι γονείς του έφυγαν ξαφνικά και από τότε δεν ξανάκουσε τίποτα για αυτούς. Μια μέρα θα ανακαλύψει τον χαρτοφύλακα του πατέρα του κι έτσι θα ψάξει να βρει στοιχεία σχετικά με τους γονείς του. Όμως στην πορεία θα ανταμώσει με μια γενετικά τροποποιημένη μια αράχνη, η οποία θα τον δαγκώσει. Έτσι, με αυτόν τον τρόπο ο ίδιος θα αποκτήσει ξεχωριστές ικανότητες και θα τις χρησιμοποιήσει ενάντια στους εγκληματίες.

Ηθοποιοί και Χαρακτήρες 
 Άντριου Γκάρφιλντ στο ρόλο του Πίτερ Πάρκερ/Spider-Man
 Έμμα Στόουν στο ρόλο της Γκουέν Στέισι
 Ρις Ίφανς στο ρόλο του Δόκτωρ Κερτ Κόνορς/Lizard
 Μάρτιν Σιν στο ρόλο του Μπεν Πάρκερ
 Σάλι Φιλντ στο ρόλο της Μέι Πάρκερ
 Ντένις Λίρι στο ρόλο του Τζορτζ Στέισι
 Κρις Ζίλκα στο ρόλο του Γιουτζίν "Φλας" Τόμπσον
 Ίρφαν Καν στο ρόλο του Δρ. Ρατζίτ Ράθα
 Κάμπελ Σκοτ στο ρόλο του Ρίτσαρντ Πάρκερ
 Έμπεθ Ντέιβιτζ στο ρόλο της Μέρι Πάρκερ
 Λιφ Γκάντβουτ στο ρόλο του Διαρρήκτη
 Σ. Τόμας Χάουελ στο ρόλο του Ρέι
 Χάνα Μαρκς στο ρόλο της Μίσι Κέιλενμπακ
 Μάιλς Έλιοτ στο ρόλο του Μπίλι Κόνορς
 Μάικλ Μάσι στο ρόλο του Άνδρα στις Σκιές

Παραγωγή

Ανάπτυξη 
Μετά την κυκλοφορία της ταινίας Spider-Man 3, η Sony ανακοίνωσε ότι  η τέταρτη ταινία του Spider-Man θα κυκλοφορήσει στις 16 Μαΐου του 2011 . Ωστόσο τον Ιούνιο του 2010 η Sony ανακοίνωσε ότι τα σχέδια για Spider-Man 4 δεν θα υλοποιηθούν τελικά, λόγω διαφωνίας της Sony με τον Σαμ Ράιμι. Ταυτόχρονα με την ακύρωση του Spider-Man 4, η Sony ανακοίνωσε ότι η σειρά ταινιών θα ξεκινήσει εκ νέου από την αρχή με νέο σκηνοθέτη και νέο καστ ηθοποιών. Η ταινία The Amazing Spider-Man αναμένεται να κυκλοφορήσει στις 3 Ιουλίου 2012 σε μορφή 3D και θα ακολουθεί τον Πίτερ Πάρκερ στο λύκειο καθώς θα αναπτύσσει τις νέες του ικανότητες. Η Sony επίσης επιβεβαίωσε ότι ο Τζέιμς Βάντερμπιλτ θα γράψει το σενάριο και ο Μαρκ Γουέμπ, που έκανε το σκηνοθετικό του ντεμπούτο το 2009 με την ταινία (500) Μέρες με τη Σάμερ, θα αναλάβει τη σκηνοθεσία.

Κάστινγκ 
Το Μάιο του 2010, η λίστα με τους υποψήφιους ηθοποιούς για το ρόλο του Spider-Man συμπεριλάμβανε τους Τζέιμι Μπελ, Τζος Χάτσερσον, Φρανκ Ντιλέιν, Άλντεν Έρενραϊκ και Άντριου Γκάρφιλντ, και τον Ιούνιο στη λίστα προστέθηκαν οι Άαρον Τζόνσον και Άντον Γιέλτσιν. Οι τελευταίοι υποψήφιοι ήταν οι Λόγκαν Λέρμαν και Μάικλ Ανγκαράνο. Στις 27 Ιουνίου 2010, ανακοινώθηκε η τελική λίστα με τους υποψήφιους: Τζέιμι Μπελ, Άντον Γέλτσιν, Άαρον Τζόνσον, Άντριου Γκάρφιλντ, Λόγκαν Λέρμαν και Άλντεν Έρενραϊχ. Την 1η Ιουλίου ανακοινώθηκε ότι ρόλος δόθηκε στον Άντριου Γκάρφιλντ.

Ανακοινώθηκε αρχικά ότι στην ταινία τόσο η Μέρι Τζέιν Γουάτσον όσο και και η Γκουέν Στέισι θα παίξουν σημαντικό ρόλο στην ταινία ως οι αγαπημένες του Πίτερ Πάρκερ, αλλά αργότερα επιβεβαιώθηκε ότι μόνο η Γκουέν Στέισι θα εμφανιστεί στην ταινία. Τον Αύγουστο του 2010, η λίστα με τις ηθοποιούς υποψήφιες για το ρόλο της Γκουέν Στέισι συμπεριλάμβανε τις Ίμοτζεν Πουτς, Οφίλια Λόβιμποντ, Λίλι Κόλινς, Τερέζα Πάλμερ και Έμμα Ρόμπερτς και το Σεπτέμβριο προστέθηκαν οι Έμμα Στόουν και Μία Βασικόφσκα. Τον Οκτώβριο ανακοινώθηκε ότι το ρόλο κέρδισε η Έμμα Στόουν.

Στις 9 Ιουνίου 2010, υπήρξαν φήμες ότι ο κακός στη νέα ταινία θα είναι ο Lizard. Η Sony επιθυμούσε τον Κρίστοφ Βαλτς για το ρόλο του κακού, ωστόσο εκπρόσωποι του Βαλτς διέψευσαν τη συμμετοχή του στην ταινία. Στις 11 Οκτωβρίου 2011 επιβεβαιώθηκε ότι ο Ρις Ίφανς θα υποδυθεί τον κακό και λίγες μέρες αργότερα ανακοινώθηκε ότι θα υποδυθεί τον Δόκτωρ Κερτ Κόνορς/Lizard.

Στις 4 Νοεμβρίου 2010, ανακοινώθηκε ότι το ρόλο του θείου Μπεν θα υποδυθεί ο Μάρτιν Σιν και τη θεία Μέι θα υποδυθεί η Σάλι Φιλντ.Τον Δεκέμβριο του 2010 ανακοινώθηκε ότι ο Κάμπελ Σκοτ  και η Τζούλιαν Νίκολσον ήταν σε διαπραγματεύσεις για να υποδυθούν τον πατέρα και τη μητέρα του Πίτερ Πάρκερ. Ωστόσο αργότερα αναφέρθηκε ότι η Έμπεθ Ντέιβιτζ θα υποδυθεί τη μητέρα του τελικά.

Γυρίσματα 
Τα γυρίσματα ξεκίνησαν στις 6 Δεκεμβρίου 2010 στο Λος Άντζελες. Οι προγραμματισμένες 90 ημέρες γυρισμάτων περιλάμβαναν δύο εβδομάδες γυρισμάτων στη Νέα Υόρκη, με το μεγαλύτερο μέρος των γυρισμάτων να πραγματοποιείται μέσα και γύρω από το Λος Άντζελες.

Box office 
Με προϋπολογισμό 230.000.000 δολάρια, η ταινία The Amazing Spider-Man άνοιξε στην 1η θέση συγκεντρώνοντας 62 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 262 εκατομμύρια δολάρια και στον υπόλοιπο κόσμο τα 495,9 εκατομμύρια δολάρια. Παγκοσμίως απέφερε 757,9 εκατομμύρια δολάρια. Ανάμεσα στις υπόλοιπες ταινίες της σειράς καταλαμβάνει την 4η θέση τόσο στο αμερικανικό box office όσο και στο παγκόσμιο.

Βραβεία & Υποψηφιότητες

Σημειώσεις

 Ο χαρακτήρας Μπίλι Κόνορς κόπηκε από την ταινία και συνεπώς εμφανίζεται μόνο σε κομμένες σκηνές. Εμφανίζεται σε μία διαγραμμένη σκηνή. 
  Ο χαρακτήρας αυτός, αν και δεν κατονομάζεται στην ταινία, πιστώνεται στους τίτλους τέλους ως ο Άνδρας στις Σκιές.

Παραπομπές

Εξωτερικοί σύνδεσμοι 
 Επίσημη ιστοσελίδα
 The Amazing Spider-Man στο IMDb

Αμερικανικές ταινίες
Ταινίες του 2012
Ταινίες παραγωγής Columbia Pictures
Ταινίες βασισμένες σε κόμικς της Marvel
Αμερικανικές ταινίες δράσης
Spider-Man (ταινίες)
Ταινίες γυρισμένες στο Λος Άντζελες
Αμερικανικές 3D ταινίες
Reboots ταινιών